**47 българи се връщат от Мароко със съдействието на МВнР**

47 наши сънародници, които се оказаха блокирани в Мароко заради мерките, предприети от местните власти във връзка с разпространението на коронавируса, излетяха тази вечер с полет от Казабланка за Истанбул.

Извозването им стана възможно благодарение на усилията на вицепремиера и министър на външните работи Екатерина Захариева, която днес разговаря по телефона с колегите си от Турция и Мароко – Мевлют Чавушоглу и Насер Бурита. Очаква се самолетът на „Търкиш еъруейс“ да кацне в Истанбул около 4 ч сутринта на 18 март.

На летището българските граждани ще бъдат посрещнати от представител на Генералното ни консулство в Истанбул, след което ще бъдат извозени до границата ни с автобус.

Генералното ни консулство в Одрин е информирано за маршрута на прибиране на сънародниците и ще окаже съдействие при преминаването им през турско-българската граница. На територията на България те ще бъдат поети от автобус, нает от туроператора, организирал пътуването им в Мароко.